SKRIFTLIG FORESPØRGSEL E-1280/98

af Daniela Raschhofer (NI) til Kommissionen

(29. april 1998)

Om: Agenda 2000's konsekvenser for det eksisterende fællesskab og dets 15 medlemsstater

Jeg takker for svaret på forespørgsel E-0395/98(1). Eftersom der ikke blev givet et tilfredsstillende svar på mine spørgsmål, er jeg tvunget til på ny at stille følgende spørgsmål til Kommissionen?

Er det blevet undersøgt, hvordan udvidelsen mod øst påvirker arbejdsmarkedssituationen i det eksisterende Fællesskab og dets 15 medlemsstater og i Østrig, navnlig i grænseområderne, og hvor kan man i givet fald få adgang til undersøgelsesresultaterne?

Er det blevet undersøgt, hvordan udvidelsen mod øst vil påvirke lønudviklingen i det eksisterende Fællesskab og i Østrig, specielt i grænseområderne, og hvor kan man i givet fald få adgang til undersøgelsesresultaterne?

Er det blevet undersøgt, hvilke konsekvenser udvidelsen mod øst vil få for strømmen af indvandrere til det eksisterende Fællesskab, og hvor kan man i givet fald få adgang til undersøgelsesresultaterne?

Er det blevet undersøgt, hvor mange borgere fra de nye medlemsstater, der vil søge arbejde i det eksisterende Fællesskab, i Østrig, og navnlig i grænseområderne, og hvor mange af disse, der vil slå sig ned der, og hvor kan man i givet fald få adgang til undersøgelsesresultaterne?

Er det blevet undersøgt, hvilke konsekvenser udvidelsen mod øst vil få for de enkelte økonomiske sektorer i det nuværende Fællesskab, i Østrig og navnlig i grænseområderne, og hvor kan man i givet fald få adgang til undersøgelsesresultaterne.?

Er det blevet undersøgt, hvilke konsekvenser udvidelsen mod øst vil få for Fællesskabets og Østrigs indre sikkerhed, og hvor kan man i givet fald få adgang til undersøgelsesresultaterne?

Såfremt nogle af de nævnte undersøgelser ikke er foretaget, hvad er da grunden hertil?

Svar afgivet på Kommissionens vegne af Hans Van den Broek

(9. juni 1998)

Kommissionen henviste i sit svar på det ærede medlems skriftlige forespørgsel E-395/98 til udvidelsens indvirkning på den økonomiske udvikling i Fællesskabet som helhed, hvilket er dokumenteret udførligt i konsekvensanalysen i meddelelsen Agenda 2000(2), som Parlamentet fik stillet til rådighed umiddelbart efter, at Kommissionen havde vedtaget den.

Hvad angår udvidelsens virkninger for regionerne ved Fællesskabets nuværende østlige grænse - dvs. grænsen fra Szczecin ned til Trieste og, når Bulgarien er tiltrådt, også det nordøstlige Grækenland - har Kommissionen ikke gennemført en undersøgelse, der er så detaljeret som angivet i forespørgslen. Det ville være særdeles vanskeligt at komme med seriøse prognoser om lønniveauerne i de nye medlemsstater (bl.a. fordi det ikke med sikkerhed vides, hvornår de tiltræder) eller om befolkningsstrømme i grænseområderne (det er svært at udarbejde prognoser om beskæftigelsessituationen i lyset af de usikre tidshorisonter, og tiltrædelsestraktaterne vil eventuelt indeholde lange overgangsperioder med indskrænkning af arbejdstagernes frie bevægelighed). På samme måde kan der ikke etableres rimeligt sikre prognoser vedrørende kriminelle aktiviteter.

(1) EFT C 304 af 2.10.1998, s. 91.

(2) KOM(97) 2000 endelig udg.